ສະຫະ​ລັດ ປະສົບ​ຜົນສຳ​ເລັດ ​ໃນ​ການ​ໂຈມ​ຕີ ​ໂດຍເພັ່ງ​ເລັງ​ໃສ່ ຜູ້ນຳ​ກຸ່ມລັດອິສລາມ​
ໂຄສົກທຳນຽບຫ້າແຈ ທ່ານ Jeff Davis ​ບໍ່​ໄດ້​​ແຈ້ງ​ໃຫ້​ຊາບວ່າ ​ແມ່ນ​ຜູ້​ໃດ ​ຄື​ເປົ້າ​ໝາຍ​​ໃນ​ການ​ໂຈມ​ຕີ ​ ແຕ່​ກໍ​ກ່າວ​ວ່າ ​ໄດ້​ມີ​ການ​ເກັບ​ກຳຂໍ້ມູນລັບ​​ ຈຳນວນ​ນຶ່ງ​ ໃນ​ການ​ປະ​ຕິບັດ​ງານ​ຄັ້ງນີ້.
ສະຫະລັດ ກ່າວວ່າ ຕົນໄດ້ປະສົບຜົນສຳເລັດ ໃນການໂຈມຕີພວກນັກລົບກຸ່ມລັດອິສລາມ ຢູ່ໃນພາກຕາເວັນອອກຂອງຊີເຣຍ ໂດຍເພັ່ງເລັງໃສ່ຜູ້ນຳຂອງກຸ່ມດັ່ງກ່າວ ໂຄສົກຂອງທຳນຽບຫ້າແຈ ຮ້ອຍເອກທະຫານເຮືອ ທ່ານ Jeff Davis ໄດ້ກ່າວໃນວັນຈັນວານນີ້ວ່າ ການປະຕິບັດໜ້າທີ່ດັ່ງກ່າວນີ້ ແມ່ນໄດ້ມີຂຶ້ນທີ່ແຂວງ Deir Ezzor ໂດຍໜ່່ວຍ ກອງກຳລັງພິເສດສະຫະລັດ ທີ່ຮັບຜິດຊອບໃນການຕາມລ່າ ຜູ້ນຳຂອງກຸ່ມລັດອິສລາມ ໃນຊີເຣຍ ແລະອີຣັກ ທ່ານບໍ່ໄດ້ແຈ້ງໃຫ້ຊາບວ່າ ແມ່ນຜູ້ໃດຄືເປົ້າໝາຍໃນການໂຈມຕີ ແຕ່ກໍກ່າວວ່າ ໄດ້ມີການເກັບກຳຂໍ້ມູນລັບຈຳນວນນຶ່ງໃນການປະຕິບັດງານຄັ້ງນີ້ ໂຄສົກກ່າວຕື່ມວ່າ ລາຍງານຂອງກຸ່ມສິ້ງຊອມສິດທິມະນຸດໃນຊີເຣຍ ທີ່ແຈ້ງວ່າມີພວກນັກລົບກຸ່ມລັດອິສລາມ 25 ຄົນ ໄດ້ຖືກສັງຫານໃນການໂຈມຕີຄັ້ງນີ້ ແມ່ນເປັນການເວົ້າໂຍກ ເກີນຄວາມເປັນຈິງ ທ່ານບໍ່ໄດ້ເວົ້າວ່າ ມີຈັກຄົນແທ້ທີ່ຖືກຂ້າຕາຍ ແຂວງ Deir Ezzor ອັນເປັນຂົງເຂດ ທີ່ອຸດົມສົມບູນໄປດ້ວຍນ້ຳມັນນັ້ນ ສ່ວນໃຫຍ່ແມ່ນໄດ້ຖືກຄວບຄຸມໂດຍພວກຫົວຮຸນແຮງກຸ່ມລັດອິສລາມ ແລະສະຫະລັດກໍໄດ້ປະຕິ ບັດງານໂຈມຕີທາງອາກາດມາກ່ອນໜ້ານີ້ແລ້ວ ພ້ອມທັງການໂຈມຕີແບບອື່ນໃນຂົງເຂດ ກອງກຳລັງພິເສດສະຫະລັດ ທີ່ເອີ້ນວ່າໜ່ວຍປະຕິບັດງານຢ່າງວ່ອງໄວນັ້ນ ໄດ້ເພີ່ມທະວີ ການໂຈມຕີທາງອາກາດ ໂດຍເຮືອບິນທີ່ບໍ່ມີຄົນຂັບ ແລະການບຸກໂຈມຕີຢູ່ໃນຊີເຣຍ ໃນຮອບຫຼາຍເດືອນທີ່ຜ່ານມານີ້ ຕໍ່ກຸ່ມລັດອິສລາມ